Nóg 'n terugslag vir 'terreur-tweeling' | Maroela Media
Die tweeling, wat verlede maand in hegtenis geneem is, word daarvan beskuldig dat hulle terreuraanvalle by die Amerikaanse ambassade en Joodse instellings in Suid-Afrika beplan het.
Adv. Annelene van den Heever, die 23-jariges se regsverteenwoordiger, het die dringende aansoek ingedien en hou vol die tweeling is onregmatig in hegtenis geneem nadat die polisie erken het hulle het nie 'n lasbrief vir inhegtenisneming gehad nie. Die tweeling het nog nie om borgtog aansoek gedoen nie omdat hulle aandring dat hul inhegtenisneming by hul huis in Newclare, Johannesburg, 'n skending van hul grondwetlike regte is.
Die polisie het slegs 'n deursoekingslasbrief gehad toe hulle 'n klopjag op die twee se huis uitgevoer het. Die polisie het egter aangevoer dat hulle die verdagtes in hegtenis geneem het nadat daar op inkriminerende bewyse beslag gelê is.
Landdros Pieter du Plessis het egter Maandag in die Johannesburg-landdroshof beslis die inhegtenisneming was regmatig en dat hulle wettig in aanhouding is.
Van den Heever het toe die hooggeregshof genader om dié beslissing uit te daag.
Hooggeregshofregter Pieter Meyer het egter Vrydag die aansoek van die hofrol geskrap en gesê die regte prosedure is nie gevolg nie.
"As die inhegtenisneming onwettig was, kon jy die hooggeregshof dadelik met 'n aansoek genader het. In plaas daarvan het die saak in die streekhof voorgekom en dus is daar prosedures om te volg," het Meyer gesê.
Meyer het gesê dit vereis twee regters om so 'n kwessie te hersien en dat dit nie moontlik is nie aangesien die hofdokumente eers Donderdag aan die staat beteken is. Hy het gesê hy het nie die gesag om die beslissing op sy eie te hersien nie.
Die tweeling word aangekla van sameswering en aanhitsing om terrorisme te pleeg en sameswering om dade te pleeg wat verband hou met terroriste-aktiwiteite.